Saksaan tulleet yli miljoona pakolaista työllistävät valtavan määrän yksityisiä firmoja. Kilpailuun on tullut myös epäterveitä piirteitä. – Me pystymme itse sanelemaan tarjoilujen hinnan, kertoo ateriapalveluja välittävän suuryhtiön edustaja.

Frankfurter Allgemeine Zeitung -lehti (siirryt toiseen palveluun) selvitti laajassa artikkelissaan, minkä alojen yksityiset yhtiöt hyötyvät taloudellisesti eniten yli miljoonan pakolaisen hoitamisesta.

Lista on vaikuttava. Erityisesti hotellit, ruokapalvelujen tarjoajat ja lääkärit ovat päässeet ison rahan makuun pakolaiskriisin myötä.

Hotellimajoitus tuottavaa toimintaa

Faz-lehti kertoo esimerkin itäisestä Saksasta Dresdenin kupeesta. Vaikeuksissa ollut hotelli sijoitti neljännesmiljoonan korkean aidan rakentamiseen ja videovalvontalaitteisiin. Sijoitus kannatti, sillä se poiki luvan pakolaisten majoittamiseen.

Nyt entiseen hotelliin majoitetut 250 pakolaista tuottavat omistajalleen takuuvarmasti toista miljoonaa euroa joka vuosi. Jos hotellinpitäjä olisi ahne, hän tienaisi omien sanojen mukaan tuplasti nykyiseen verrattuna.

Pakolaiskriisin alussa tulijoista huolehtivat pääasiassa vaatimattomat pikkuhotellit, mutta nyt rahakkaille apajille on tullut myös suuria hotelliketjuja.

"Ruokafirma määrää hinnan"

Nimettömänä pysyttelevä, ateriapalveluja tarjoavan suuryhtiön edustaja ei häpeile kuvailla suotuisaa markkinatilannetta.

– Me pystymme sanelemaan pakolaisten ateriatarjoilujen hinnan.

Pikainen tarve ruokkia suuri määrä ihmisiä näkyy myös hinnoissa. Yhden pakolaisen päivän ateriat maksavat 10–16 euroa. Moni saksalainen vertaa summaa pitkäaikaistyöttömän saamaan ruoka-avustukseen, joka on noin viisi euroa päivässä.

Lääkärit tekevät tiliä

Saksan monimutkaisen terveydenhuoltojärjestelmän takia myös sairauskassat pääsevät hyötymään pakolaisista koituvista kustannuksista. Muutaman kymmenentuhannen pakolaisen hallinnolliset kulut lasketaan miljoonissa euroissa.

Myös lääkäreistä on kova kysyntä. Lounais-Saksassa, Rheinland-Pfalzin osavaltiossa keikkalääkärit laskuttavat työpanoksestaan jopa 200 euroa tunnilta.

Opettajilla tuplapalkat

Kieli- ja integraatiokurssien määrä kasvaa Saksassa jatkuvasti. Jo viime vuoden alkupuoliskolla kursseja järjestettiin yli 50 000. Asiansa osaavista opettajista on pulaa, ja se näkyy palkassa.

Opettaja saattaa ansaita lähes kaksinkertaisesti pakolaisille järjestetyillä kursseilla yksityisiin kielikouluihin verrattuna.

Virtaa kansantalouteen?

Pakolaisten taloudellisesta vaikutuksesta Saksalle käydään koko ajan keskustelua. Esimerkiksi pankkijätti Deutsche Bank arvioi, että maahanmuuttajat kasvattavat Saksan bruttokansantuotetta yli 0,2 prosenttiyksikköä, mutta myös päinvastaisia arvioita on esitetty.